SKRIFTLIG FORESPØRGSEL E-1429/03

af Laura González Álvarez (GUE/NGL) til Kommissionen

(24. april 2003)

Om: Trusler mod miljøet i floden Cambrones i provinsen Segovia, Spanien

Floden Cambrones leverer vand til såvel en række byer i provinsen Segovia, bl.a. Palazuelos de Resema, Lastrilla, Trescasas, Sonsoto, Tabanera og San Cristóbal, som til vandreservoiret i Pontón. Virksomheden Aguas Minerales Siete Villas S.A.'s projekt om kommerciel udnyttelse af en del af vandet fra denne flod indebærer, et en anseelig del af flodlejet lægges i rør for at føre vandet til et aftapningsanlæg, og at der anlægges en vej fra flodens udspring af en længde på 12 km og en bredde på 4 m. Alle disse anlægsarbejder foretages uden nogen miljøvurdering, hvilket har givet anledning til voldsom bekymring hos naboerne til floden Cambrones, som er bange for at miste en ressource, et flodøkosystem og et naturligt landskab af stor miljømæssig værdi.

Hvilke foranstaltninger påtænker Kommissionen at træffe for at sikre korrekt anvendelse i denne sag af EU's miljøregler, og konkret af Rådets direktiv 85/337/EØF(1) som ændret ved direktiv 97/11/EF(2) om vurdering af visse offentlige og private projekters indvirkning på miljøet?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

Svar afgivet på Kommissionens vegne af Margot Wallström

(18. juni 2003)

Fællesskabets lovgivning i det spørgsmål om vandkvalitet og beskyttelse af vandressourcerne, som det ærede medlem har rejst, er på den ene side lovgivningen om vurdering af virkningerne på miljøet og på den anden side lovgivningen om beskyttelse af vandkvaliteten.

Hvad angår direktivet om vurdering af virkningerne på miljøet (VVM) (Rådets direktiv 85/337/EØF(1), senest ændret ved direktiv 97/11/EF(2)), spørger det ærede medlem, hvad Kommissionen har tænkt sig at gøre for at sikre, at direktivet anvendes korrekt på det pågældende projekt. Projektet omfatter arbejde, som går ud på at lede en betydelig del af vandstrømmen gennem et industrielt aftapningsanlæg og bygge en 12 km lang og 4 m bred vej fra floden Cambrones kilde.

Ifølge VVM-direktivet skal medlemsstaterne sikre, at projekter, der kan få afgørende indflydelse på miljøet i kraft af bl.a. deres art, størrelse eller beliggenhed, underkastes en vurdering af virkningerne på miljøet, inden der gives byggetilladelse. Er der tale om et af de projekter, som er opført i bilag II til VVM-direktivet, skal medlemsstaterne afgøre, om projektet kan få afgørende indflydelse på miljøet, enten ved at undersøge det i hvert enkelt tilfælde eller ved at benytte tærskelkriterier. Nogle infrastrukturprojekter

er omfattet af bilag II i VVM-direktivet. Det fremgår af de oplysninger, det ærede medlem har givet, at den planlagte vejbygning falder ind under direktivets bilag II, punkt 10.1, og at kanaliseringen henhører under bilag II, punkt 10 f). Med hensyn til det industrielle aftapningsanlæg fremgår det ikke klart af oplysningerne, om det allerede er opført. Under alle omstændigheder skal medlemsstaterne ved bestemmelse af de eventuelle afgørende virkninger på miljøet benytte udvælgelseskriterierne i bilag III og bl.a. undersøge den samlede virkning af det pågældende projekt og andre projekter.

Fællesskabets vandbeskyttelseslovgivning opstiller klare målsætninger for beskyttelsen af vand i almindelighed (floder, søer, grundvand og kystfarvande) og for vand, der benyttes til drikkevandsindvinding. Den indeholder imidlertid ikke noget generelt forbud mod indvinding af vand fra floder, uanset om det er til aftapning eller andre formål. Direktiv 75/440/EØF(3) har siden 1975 opstillet kravene til kvalitetsstandarder for overfladevand, der benyttes til drikkevandsindvinding, og disse krav skal også opfyldes, når der er tale om vand, som indvindes til andre formål ovenfor drikkevandsindvindingsstedet. Endvidere opstiller direktiv 2000/60/EF(4) den målsætning, at alt vand skal opnå/bevare en god kvalitet (god tilstand) og den skal være opfyldt senest 2015 samt en forpligtelse til, at vandet ikke må forringes i forhold til sin nuværende tilstand.

Kommissionen vil gøre forestillinger over for de spanske myndigheder for at sikre, at Fællesskabets gældende miljølovgivning overholdes i forbindelse med dette projekt.

(1) EFT L 175 af 5.7.1985.

(2) Rådets direktiv 97/11/EF af 3. marts 1997 om ændring af direktiv 85/337/EØF om vurdering af visse offentlige og private projekters indvirkning på miljøet, EFT L 73 af 14.3.1997.

(3) Rådets direktiv 75/440/EØF af 16. juni 1975 om kvalitetskrav til overfladevand, som anvendes til fremstilling af drikkevand i medlemsstaterne, EFT L 194 af 25.7.1975.

(4) Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger, EFT L 327 af 22.12.2000.